KLASA: P-412/23

URBROJ: 711-02-01/02-2024-6

Zagreb, 25. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Stribora Kikereca, OIB: ……………., ravnatelja Uprave u Ministarstvu vanjskih i europskih poslova,** pokrenutom po službenoj dužnosti na radnom sastanku 06. ožujka 2024. g. pod KLASA: P-412/23, URBROJ:711-02-01/02-2024-3, na 56. sjednici održanoj 25. srpnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Stribor Kikerec, ravnatelj Uprave u Ministarstvu vanjskih i europskih poslova počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Striboru Kikerecu izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Stribor Kikerec nije do 31. siječnja 2023. podnio imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 06. ožujka 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:P-412/23,URBROJ:711-02-01/02-2024-3. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest očitovao u bitnom navodeći da je imovinsku karticu za 2022.g. podnio nakon informativne obavijesti o otvaranju predmeta te da je svjestan svoje pogreške. Obveznik navodi i da je podnio imovinsku karticu za 2023.g. dana 09. veljače 2024.g.

U tijeku postupka Povjerenstvo je utvrdilo da obveznik Stribor Kikerec, u smislu ZSSI-a, obnaša dužnost ravnatelja uprave u Ministarstvu vanjskih i europskih poslova od 11. veljače 2021.g., dok je ranije u istom Ministarstvu obnašao dužnost pomoćnika ministra te da je s obzirom na navedeno sukladno čl. 3. st. 3. ZSSI-a kao rukovodeći državni službenik dužan poštovati odbredbe ZSSI-a koje se odnose na obvezu podnošenja imovinske kartice.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije do 31. siječnja 2023.g. podnio imovinsku karticu za 2022.g. kao i da je navedenu imovinsku podnio naknadno dana 12. prosinca 2023.g.

Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se do sada nisu izricane sankcije od strane Povjerenstva kao i da je, iako sa zakašnjenjem, obveznik podnio godišnju imovinsku karticu za 2022.g. Povjerenstvo stoga smatra opravdanim obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Stribor Kikerec, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana